REGULAMENTUL (CE) NR. 1023/2008 AL COMISIEI
din 17 octombrie 2008
de modificare a Regulamentului (CE) nr. 2076/2005 în ceea ce privește prelungirea perioadei de tranziție acordată operatorilor din sectorul alimentar care importă ulei de pește destinat consumului uman
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9,
având în vedere Regulamentul (CE) nr. 854/2004 al Parlamentului European și al Consiliului din 29 aprilie 2004 de stabilire a normelor specifice de organizare a controalelor oficiale privind produsele de origine animală destinate consumului uman (2), în special articolul 16,
întrucât:
(1)
Regulamentul (CE) nr. 853/2004 stabilește norme specifice privind igiena alimentelor de origine animală care trebuie aplicate de către operatorii din sectorul alimentar. Acest regulament prevede că operatorii din sectorul alimentar care produc ulei de pește destinat consumului uman trebuie să respecte dispozițiile relevante din anexa III.
(2)
Regulamentul (CE) nr. 854/2004 stabilește norme specifice de organizare a controalelor oficiale privind produsele de origine animală. Acesta se aplică în cazul activităților și persoanelor la care se aplică Regulamentul (CE) nr. 853/2004.
(3)
Articolul 7 alineatul (3) din Regulamentul (CE) nr. 2076/2005 al Comisiei din 5 decembrie 2005 de stabilire a dispozițiilor tranzitorii de aplicare a Regulamentelor (CE) nr. 853/2004, (CE) nr. 854/2004 și (CE) nr. 882/2004 ale Parlamentului European și ale Consiliului și de modificare a Regulamentelor (CE) nr. 853/2004 și (CE) nr. 854/2004 (3) prevede o derogare de la cerințele referitoare la uleiul de pește destinat consumului uman stabilite în secțiunea VIII din anexa III la Regulamentul (CE) nr. 853/2004 pentru operatorii din sectorul alimentar, care le permite acestora să continue, până la 31 octombrie 2008, să importe ulei de pește de la unități aflate în țări terțe care au fost autorizate în acest scop înainte de data intrării în vigoare a Regulamentului (CE) nr. 1664/2006 al Comisiei (4).
(4)
În plus, articolul 7 alineatul (4) litera (b) din Regulamentul (CE) nr. 2076/2005 prevede o derogare de la anexa VI la Regulamentul (CE) nr. 2074/2005 al Comisiei din 5 decembrie 2005 de stabilire a măsurilor de aplicare privind anumite produse reglementate de Regulamentul (CE) nr. 853/2004 al Parlamentului European și al Consiliului și organizarea unor controale oficiale prevăzute de Regulamentele (CE) nr. 854/2004 al Parlamentului European și al Consiliului și (CE) nr. 882/2004 al Parlamentului European și al Consiliului, de derogare de la Regulamentul (CE) nr. 852/2004 al Parlamentului European și al Consiliului și de modificare a Regulamentelor (CE) nr. 853/2004 și (CE) nr. 854/2004 (5), în cazul uleiului de pește pentru care a fost eliberat un certificat în conformitate cu normele naționale aplicabile înainte de data intrării în vigoare a Regulamentului (CE) nr. 2074/2005, completat și semnat în mod corespunzător înainte de 31 octombrie 2008, care poate fi importat în Comunitate până la 31 decembrie 2008.
(5)
Cerințele pentru producția de ulei de pește destinat consumului uman din Regulamentul (CE) nr. 853/2004 au fost modificate prin Regulamentul (CE) nr. 1020/2008 al Comisiei (6) pentru a rezolva dificultățile practice întâmpinate de țări terțe în ajustarea condițiilor de procesare din unitățile de producere a uleiului de pește.
(6)
Pentru a evita impedimente inutile în derularea comerțului, care pot fi generate de procedurile administrative de autorizare și de listare a unităților vizate de normele modificate, este necesar ca derogarea prevăzută la articolul 7 alineatul (3) din Regulamentul (CE) nr. 2076/2005 să fie prelungită până la data de 30 aprilie 2009.
(7)
De asemenea, derogarea prevăzută la articolul 7 alineatul (4) litera (b) din Regulamentul (CE) nr. 2076/2005 pentru importurile în Comunitate de ulei de pește pentru care s-a eliberat un certificat în conformitate cu normele naționale ar trebui prelungită până la 30 iunie 2009. În plus, astfel de certificate trebuie completate și semnate în mod corespunzător înainte de 30 aprilie 2009.
(8)
Prin urmare, Regulamentul (CE) nr. 2076/2005 ar trebui modificat în consecință.
(9)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Articolul 7 din Regulamentul (CE) nr. 2076/2005 se modifică după cum urmează:
1.
Alineatul (3) se înlocuiește cu următorul text:
„(3) Prin derogare de la anexa III secțiunea VIII capitolul IV partea B la Regulamentul (CE) nr. 853/2004, operatorii din sectorul alimentar pot continua, până la 30 aprilie 2009, să importe ulei de pește de la unități din țări terțe care au fost autorizate în acest scop înainte de intrarea în vigoare a Regulamentului (CE) nr. 1020/2008 al Comisiei (7).
2.
La alineatul (4), litera (b) se modifică după cum urmează:
(i)
data de „31 octombrie 2008” se înlocuiește cu „30 aprilie 2009”;
(ii)
data de „31 decembrie 2008” se înlocuiește cu „30 iunie 2009”.
Articolul 2
Prezentul regulament intră în vigoare în a zecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 octombrie 2008.